Oleme parimad
Maineka rahvusvahelise konkursi LivCom Awards lõppvoorus tunnustati 75 000-150 000 elanikuga linnade hulgas parima elukeskkonnaga linnade kategoorias teise koha vääriliseks Tartu.
Žürii tunnustas Taaralinna kõigi eluvaldkondade kvaliteetse ja innovaatilise arendamise eest ning julgete otsuste eest kestliku linnaruumi kujundamisel. Linn osales konkursil parima elukeskkonnaga linnade kategoorias, kus hinnati avaliku ruumi, linna ajaloo ja kultuuri ning aktiivsete eluviiside väärtustamist, samuti keskkonnakaitset, elanike kaasamist ning kestlikku planeerimist ja linna juhtimist.
Konkurss oli tihe, rahvusvahelisele elamisväärsemate linnade preemiale kandideeris üle saja linna, millest finaali valiti 22. Sama kategooria esikoha pälvis USA-s Minnesota osariigis paiknev St Cloud. Suuremate linnade kategoorias pälvis esikoha Lissabon. Väikelinnade kategoorias võitis pronksi Haapsalu.